Document ID: 31994D0796

ΑΠΟΦΑΣΗ ΤΗΣ ΕΠΙΤΡΟΠΗΣ της 18ης Νοεμβρίου 1994 περί κοινής τεχνικής προδιαγραφής για το πανευρωπαϊκό ψηφιακό δίκτυο ενοποιημένων υπηρεσιών (ISDN) σε πρόσβαση πρωτεύοντος ρυθμού (94/796/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/263/ΕΟΚ του Συμβουλίου της 29ης Απριλίου 1991 για την προσέγγιση των νομοθεσιών των κρατών μελών σχετικά με τον τερματικό εξοπλισμό τηλεπικοινωνιών, περιλαμβανόμενης και της αμοιβαίας αναγνώρισης της πιστότητας (1), όπως τροποποιήθηκε από την οδηγία 93/68/ΕΟΚ (2), και ιδίως από το άρθρο 6 παράγραφος 2 και το άρθρο 16 παράγραφος 4,
Εκτιμώντας:
ότι η Επιτροπή έχει εγκρίνει, δυνάμει της οδηγίας 86/361/ΕΟΚ του Συμβουλίου (3), το μέτρο που προσδιορίζει τον τύπο τερματικού εξοπλισμού για τον οποίο απαιτείται η παρούσα τεχνική προδιαγραφή, καθώς και τη συνοδευτική δήλωση σχετικά με το πεδίο εφαρμογής-
ότι η παρούσα απόφαση αποτελεί μέτρο συγκερασμού, το οποίο πρέπει να αναθεωρείται ανά διετία μετά την έγκριση της παρούσας απόφασης, λαμβάνοντας δεόντως υπόψη την πρόοδο που έχει συντελεσθεί από τους σχετικούς φορείς τυποποίησης κατά τη διαδικασία προπαρασκευής νέων εναρμονισμένων προτύπων για την υλοποίηση των εφαρμοστέων βασικών απαιτήσεων-
ότι, κατά τη διάρκεια της περιόδου που αναφέρεται στο άρθρο 4, ενδέχεται να αποδειχθεί απαραίτητη η τροποποίηση της παρούσας απόφασης όσον αφορά τα εναρμονισμένα πρότυπα που αναφέρονται σ'αυτήν-
ότι, σε ορισμένα κράτη μέλη, η πρόωρη εφαρμογή σε εθνικό επίπεδο του ISDN ενδέχεται να έχει οδηγήσει σε δεόντως αιτιολογημένες εθνικές παραλλαγές-
ότι, προκειμένου να εξασφαλισθεί η συνέχεια της πρόσβασης στην αγορά στους κατασκευαστές που επί του παρόντος εξυπηρετούν μία ή περισσότερες εθνικές αγορές, είναι απαραίτητο να προβλεφθούν μεταβατικές ρυθμίσεις όσον αφορά τη χρήση των εθνικών απαιτήσεων κατά την περίοδο που αναφέρεται στην παρούσα απόφαση-
ότι η μέγιστη περίοδος που αναφέρεται στην παρούσα απόφαση πρέπει να προσδιορίζεται από την οριστικοποίηση, εκ μέρους του αντίστοιχου φορέα τυποποίησης, των εντεταλμένων εναρμονισμένων προτύπων που υλοποιούν τις βασικές εφαρμοστέες απαιτήσεις-
ότι η κοινή τεχνική προδιαγραφή που θεσπίζεται με την παρούσα απόφαση, είναι σύμφωνη με τη γνώμη έγκρισης τερματικού εξοπλισμού (ACTE) που διατυπώθηκε στις 29 Απριλίου 1994,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Η παρούσα απόφαση εφαρμόζεται στον τερματικό εξοπλισμό ο οποίος προορίζεται για σύνδεση σε δημόσιο δίκτυο τηλεπικοινωνιών και εμπίπτει στο πεδίο εφαρμογής του εναρμονισμένου προτύπου που καθορίζεται στο άρθρο 2 παράγραφος 1.
2. Με την παρούσα απόφαση θεσπίζονται κοινοί τεχνικοί κανόνες οι οποίοι καλύπτουν τα ηλεκτρικά και μηχανικά τεχνικά χαρακτηριστικά των απαιτήσεων διεπαφής, καθώς και το πρωτόκολλο ελέγχου πρόσβασης που πρέπει να παρέχει ο τερματικός εξοπλισμός εφόσον θεωρείται κατάλληλος και προορίζεται εκ μέρους του κατασκευαστού για σύνδεση για ένα Τ ή συμπίπτον S και Τ, σημείο αναφοράς πρόσβασης πρωτεύοντος ρυθμού διεπαφής σε δημόσιο δίκτυο τηλεπικοινωνιών το οποίο χαρακτηρίζεται ως σημείο πρόσβασης πρωτεύοντος ρυθμού του πανευρωπαϊκού ISDN.
Άρθρο 2
1. Η κοινή τεχνική προδιαγραφή περιλαμβάνει τα εναρμονισμένα πρότυπα που έχουν καταρτισθεί για το αντίστοιχο μέτρο το οποίο έχει εγκριθεί δυνάμει της οδηγίας 86/361/ΕΟΚ, περιορίζεται όμως στις βασικές απαιτήσεις που αναφέρονται στο άρθρο 4 στοιχεία γ) έως στ) της οδηγίας 91/263/ΕΟΚ. Η αναφορά στο πρότυπο περιλαμβάνεται στο παράρτημα Ι και τα στοιχεία που εφαρμόζονται επ' αυτού αναφέρονται στο παράρτημα ΙΙ της παρούσας απόφασης.
2. Ο τερματικός εξοπλισμός που εμπίπτει στο πεδίο εφαρμογής της παρούσας απόφασης πρέπει να συνάδει προς την κοινή τεχνική προδιαγραφή που αναφέρεται στην παράγραφο 1, και να πληροί τις βασικές απαιτήσεις που αναφέρονται στο άρθρο 4 στοιχεία α) και β) της οδηγίας 91/263/ΕΟΚ, καθώς και τις απαιτήσεις οποιασδήποτε άλλης εφαρμοστέας οδηγίας και, ειδικότερα, των οδηγιών 73/23/ΕΟΚ (4) και 89/336/ΕΟΚ (5) του Συμβουλίου.
Άρθρο 3
Οι κοινοποιημένοι οργανισμοί που ορίζονται αρμόδιοι για την τήρηση των διαδικασιών του άρθρου 9 της οδηγίας 91/263/ΕΟΚ, όσον αφορά τον τερματικό εξοπλισμό που καλύπτει το άρθρο 1 παράγραφος 1 της παρούσας απόφασης, χρησιμοποιούν ή διασφαλίζουν τη χρήση του εναρμονισμένου προτύπου που αναφέρεται στο παράρτημα Ι, εκτός των περιπτώσεων κατά τις οποίες εφαρμόζεται αιτιολογημένη εθνική παραλλαγή κατά την περίοδο που αναφέρεται στο άρθρο 4.
Άρθρο 4
Η Επιτροπή εξετάζει την πείρα που έχει κτηθεί κατά την εφαρμογή της παρούσας απόφασης και τις προόδους που έχουν συντελεσθεί από τους σχετικούς φορείς τυποποίησης προς εξασφάλιση της έγκαιρης διάθεσης των αντιστοίχων εναρμονισμένων προτύπων που ενεκρίθησαν από το συγκεκριμένο αναγνωρισμένο φορέα τυποποίησης. Προς τούτο, εγκρίνει κάθε αναγκαία τροποποίηση της παρούσας απόφασης σύμφωνα με τη διαδικασία που θεσπίζεται στο άρθρο 14 της οδηγίας 91/263/ΕΟΚ, καθώς και τη λήψη τελικού μέτρου το αργότερο εντός δύο ετών μετά την ημερομηνία κατά την οποία η παρούσα απόφαση παράγει αποτέλεσμα.
Άρθρο 5
Η απόφαση απευθύνεται στα κράτη μέλη.
Βρυξέλλες, 18 Νοεμβρίου 1994.

Labels: 7
12